ส่วนที่ 1

ข้อมูลสรุป

บริษัท เบอร์ลี่ ยุคเกอร์ จำกัด (มหาชน) เป็นบริษัทมหาชน
จดทะเบียนในตลาดหลักทรัพย์แห่งประเทศไทยเมื่อวันที่ 25 เมษายน 2518 บริษัทและบริษัทย่อย
(กลุ่มบริษัท) ดำเนินธุรกิจในการผลิต นำเข้า
จัดจำหน่ายและให้บริการตามธุรกิจหลัก 6 กลุ่ม ดังนี้ บรรจุภัณฑ์ สินค้าอุปโภคบริโภค
ผลิตภัณฑ์ด้านเทคนิคและอุตสาหกรรม ก่อสร้างและวิศวกรรม โลจิสติกส์ และเทคโนโลยีสารสนเทศ

บรรจุภัณฑ์

บริษัท อุตสาหกรรมทำเครื่องแก้วไทย จำกัด (มหาชน) ดำเนินธุรกิจการผลิตบรรจุภัณฑ์แก้ว
โดยมีฝ่ายผลิตภัณฑ์เครื่องแก้วของเบอร์ลี่ ยุคเกอร์
ดำเนินการจัดจำหน่ายบรรจุภัณฑ์แก้วที่ผลิตจากบริษัท อุตสาหกรรมทำเครื่องแก้วไทย จำกัด
(มหาชน) และจำหน่ายฝาสำหรับบรรจุภัณฑ์แก้ว บริษัท เบอร์ลี่
ไดน่าพลาส จำกัด เป็นบริษัทร่วม ทำการผลิตและจัดจำหน่ายบรรจุภัณฑ์พลาสติกแข็ง ในปี 2549
ยอดขายของกลุ่มบรรจุภัณฑ์แก้วเพิ่มขึ้นเล็กน้อย เมื่อเทียบกับปีที่ผ่านมา
ซึ่งเป็นผลของความต้องการที่เพิ่มขึ้นของขวดเบียร์ “ช้าง” และขวดที่ใช้ในอุตสาหกรรมอาหาร
แต่ผลกำไรกลับลดลง เนื่องจากต้นทุนการผลิตที่สูงขึ้น จากทั้งวัตถุดิบและราคาพลังงาน

บรรจุภัณฑ์ (ไม่รวมบริษัท เบอร์ลี่ ไดน่าพลาส จำกัด) มีรายได้จากการขายรวมเป็นเงิน 5,085.2
ล้านบาท

สินค้าอุปโภคบริโภค

บริษัท เบอร์ลี่ ยุคเกอร์ เซลล็อกซ์ จำกัด ดำเนินธุรกิจการผลิตและจัดจำหน่าย
กระดาษอนามัยที่เป็นตราของเบอร์ลี่ ยุคเกอร์ และรับจ้างผลิตกระดาษอนามัยที่เป็นตราของบุคคลอื่น
บริษัท เบอร์ลี่ ยุคเกอร์ ฟู้ดส์ จำกัด ผลิตและจัดจำหน่าย ขนมอบกรอบ ขนมขบเครี้ยว
ที่เป็นตราของเบอร์ลี่ ยุคเกอร์ บริษัท รูเบียอุตสาหกรรม จำกัด ผลิตเครื่องใช้ส่วนตัว
ผลิตภัณฑ์บำรุงผิวที่เป็นตราของเบอร์ลี่ ยุคเกอร์ เอง รวมทั้งรับจ้างผลิตสินค้าจำพวก
ผลิตภัณฑ์บำรุงผิว เครื่องใช้ส่วนตัว สบู่ แชมพู ลูกอมและช็อคโกแลต บริษัท บีเจซี มาร์เก็ตติ้ง
จำกัด เป็นตัวแทนจัดจำหน่ายและการตลาดผลิตภัณฑ์ที่เป็นตราของ
เบอร์ลี่ ยุคเกอร์ ของกลุ่มสินค้าอุปโภคบริโภค และจัดจำหน่ายผลิตภัณฑ์อุปโภคบริโภคของบริษัทอื่น
สินค้าอุปโภคบริโภค มีรายได้จากการขายรวมเป็นเงิน 5,955.3 ล้านบาท

ผลิตภัณฑ์ด้านเทคนิคและอุตสาหกรรม

บริษัท บีเจซี เทรดดิ้ง จำกัด ดำเนินธุรกิจด้านการตลาด จัดจำหน่าย
และบริการเทคโนโลยีทางภาพ ผลิตภัณฑ์ใช้ในธุรกิจกราฟฟิคการพิมพ์และอุปกรณ์การพิมพ์ระบบดิจิตอล
เวชภัณฑ์และเภสัชภัณฑ์
ทางการแพทย์ เภสัชภัณฑ์เพื่อสุขภาพ สินค้าเครื่องเขียนและวัสดุสำนักงาน บริษัท เบอร์ลี่ ยุคเกอร์
สเปเชียลตี้ส์ จำกัด ให้บริการด้านการตลาดและจัดจำหน่าย เคมีอุตสาหกรรม เคมีอาหาร
และวัตถุดิบ
เบเกอรี่ จำหน่ายภายใต้ตราสินค้าของเจ้าของผลิตภัณฑ์ ในปี 2549
กลุ่มสามารถเพิ่มยอดขายและกำไร
ได้เป็นที่พอใจอย่างยิ่ง

ผลิตภัณฑ์ด้านเทคนิคและอุตสาหกรรม มีรายได้จากการขายรวมเป็นเงิน 3,566.6 ล้านบาท

ก่อสร้างและวิศวกรรม

บริษัท บีเจซี เอ็นจิเนียริ่ง จำกัด ดำเนินธุรกิจเป็นตัวแทนจำหน่าย ออกแบบ
จัดหาและติดตั้งผลิตภัณฑ์ อุปกรณ์และระบบวิศวกรรมประเภทต่าง ๆ บริษัท ไทย-สแกนดิค สตีล
จำกัด ผลิตและจัดจำหน่ายโครงสร้างเหล็กชุบสังกะสีสำหรับเสาสายส่งไฟฟ้าแรงสูง
เสาสายส่งโทรคมนาคม โครงการเกี่ยวกับสิ่งแวดล้อม
เนื่องจากสภาวะตลาดที่ไม่เอื้ออำนวยและการแข่งขันที่รุนแรง ทำให้ธุรกิจในหมวดนี้
ประสบปัญหาพอสมควร ทั้งยอดขายและกำไร โดยเฉพาะ บริษัท บีเจซี เอ็นจิเนียริ่ง จำกัด
ซึ่งคงจะต้องมาทบทวนและเน้นเฉพาะธุรกิจที่มีอนาคตและแข่งขันได้

ธุรกิจก่อสร้างและวิศวกรรม มีรายได้จากการขายรวมเป็นเงิน 559.5 ล้านบาท

โลจิสติกส์

บริษัท เบอร์ลี่ ยุคเกอร์ โลจิสติกส์ จำกัด ให้บริการคลังสินค้า ระบบกระจายสินค้าทั่วประเทศ
และพิธีการศุลกากร ให้แก่กลุ่มบริษัทและบุคคลภายนอก รายได้รวมและกำไรเพิ่มขึ้น
เนื่องจากสามารถเพิ่มลูกค้าใหม่ ๆ ภายนอกที่มาใช้บริการ และฝ่ายบริหารมีความมั่นใจว่า
ผลประกอบการธุรกิจนี้จะดียิ่งขึ้นไปเรื่อย ๆ

ธุรกิจโลจิสติกส์ มีรายได้จากการให้บริการรวมเป็นเงิน 6.0 ล้านบาท

เทคโนโลยีสารสนเทศ

บริษัท ที.ซี.ซี. เทคโนโลยี จำกัด (บริษัทร่วม เบอร์ลี่ ยุคเกอร์ ถือหุ้นร้อยละ 34) ดำเนินธุรกิจ
ศูนย์คอมพิวเตอร์ (Data Center) บริการให้เช่าพื้นที่สำหรับเซิร์ฟเวอร์
เป็นศูนย์คอมพิวเตอร์ที่พร้อมให้บริการด้านโครงสร้างพื้นฐานระบบสารสนเทศ การให้บริการ
Managed Hosting
และเทคโนโลยีทางอินเทอร์เน็ตสำหรับองค์กรหรือหน่วยงานที่ต้องการความเชี่ยวชาญด้านเทคโนโลยีสารสนเทศ

รายได้จากการขายรวม 15,172.6 ล้านบาท รายได้อื่น ๆ จำนวน 390.6 ล้านบาท รายได้รวมปี
2549 จำนวน 15,563.2 ล้านบาท เพิ่มขึ้นจากปี 2549 ร้อยละ 3 กำไรสุทธิ 867.5 ล้านบาท
กำไรต่อหุ้น 5.53 บาท ลดลงเมื่อเทียบกับปี 2548 ซึ่งอยู่ที่ 6.09 บาทต่อหุ้น
กำไรสุทธิที่ลดลงมานั้นเนื่องมาจากการที่บริษัทมิได้ปรับราคาขายสินค้าเพิ่มขึ้น
แม้ต้นทุนของวัตถุดิบโดยเฉลี่ยได้เพิ่มขึ้น 8% รวมทั้งราคาพลังงานและน้ำมันก็ได้เพิ่มขึ้นอีกประมาณ
19% ในปีนี้ ในไตรมาส 2 บริษัทได้รับผลกำไรจากการจำหน่ายเงินลงทุน
และการโอนสิทธิเรียกร้องในภาระหน้าของเงินให้กู้ยืม
และดอกเบี้ยค้างรับกิจการที่เกี่ยวข้องกันจำนวน 189 ล้านบาท
แสดงรวมอยู่ในงบกำไรขาดทุนรวมและงบกำไรขาดทุนเฉพาะบริษัทสำหรับปีสิ้นสุดวันที่ 31 ธันวาคม
2549 และในปีที่ผ่านมานี้ภาวะเศรษฐกิจไทยโดยรวมไม่ราบรื่นนัก
ผลกระทบจากปัจจัยภายในและภายนอก ทำให้เศรษฐกิจเติบโตขึ้นเพียงร้อยละ 4 - 5
ซึ่งเป็นอัตราใกล้เคียงกับปี 2548
ความผันผวนของราคาน้ำมันในตลาดโลกยังคงส่งผลในเชิงลบและส่งผลตามมา
ทำให้อัตราการบริโภคอยู่ในระดับต่ำ นอกจากนี้อัตราดอกเบี้ยที่สูงขึ้นในช่วงครึ่งปีแรก
เหตุการณ์ไม่สงบทางภาคใต้และภาวะน้ำท่วมในหลายๆ จังหวัดทั่วประเทศ
ยังคงส่งผลกระทบถึงการเติบโตทางเศรษฐกิจ เช่นเดียวกับ
ความตึงเครียดทางการเมืองซึ่งร้อนแรงนับแต่ต้นปี
จนกระทั่งเกิดการเปลี่ยนแปลงรัฐบาลในตอนปลายปี
ก็มิได้ช่วยให้ภาวะเศรษฐกิจที่ถดถอยกระเตื้องขึ้น

คณะกรรมการของบริษัทได้เสนอให้จ่ายเงินปันผลงวดสิ้นปี 2549 ในอัตรา 1.50 บาทต่อหุ้น
โดยที่บริษัทได้จ่ายเงินปันผลระหว่างกาลไปแล้วในอัตรา 1.50 บาทต่อหุ้น
รวมเงินปันผลจ่ายทั้งปีเท่ากับ 3.00 บาทต่อหุ้น หรือคิดเป็นร้อยละ 54.2 ของกำไรสุทธิ
ในด้านความเสี่ยงของบริษัท
ธุรกิจอุตสาหกรรมผลิตแก้วนับเป็นอุตสาหกรรมที่มีความเสี่ยงสูงสุดของบริษัท
เนื่องจากใช้วัตถุดิบที่เป็นทรัพยากรธรรมชาติเป็นหลัก ซึ่งนับวันจะหายากและหมดสิ้นไป
(รายละเอียดเปิดเผยอยู่ในส่วนที่ 2.1 “ปัจจัยความเสี่ยง”)